*ትምኒት* ኤዛቤልዶ ወይስ *ትንቢት* ኣምላኽ? *(1ነገስት19፡2)*

ነገር ቅድሚ ምዃኑ ብዘምጽኦ ምሽቓል ዝመጽእ ሕማም ካብቲ እቲ ነገር ምስ ኮነ ዝመጽእ ሕማም ይገድድ። ብፍላይ *“ጽባሕ”* ዝብልዎ መሻቐሊ ቋንቋ ሓለፋ ኣለዎ። መጻኢ ዝለዝኾነ እሞ ንሕና ደቂ ሰባት ድማ ብዛዕባ መጻኢ ዘሎና ፍልጠት ኣዝዩ ድሩት ስለዝኾነ ነገር ቅድሚ ምዃኑ ብዘምጽኦ ምሽቓል ዝመጽእ ሕማም ልቢ ሕማም ጸቕጢ ደም ሕማም ጨጎራ ወዘተ. . እዩ ዝገደካ። እቲ እትሻቐለሉ ክሳዕ ክመጽእ ዘሎ ዓቕሊ ጽበት መዘና ኣይርከቦን እዩ። ኣብ መጻኢ ክኸውን እዩ ዝበሉኻ እሞ ድማ ቁሩጽ ማዓልቲ ስለዘይተነገረካ ሕጅዶ ድሓር? ሎሚዶ ጽባሕ? ድሕሪ ወርሕዶ ዓመት? እናበልካ ድቃስ ትስእን። ጸላኢና ሰይጣን ብዛዕባ ንሱ ብዛዕባ ጽባሕ ዘይፈልጥ ክነሱ ካብ ዝጥቀመሎም ኣውራ ኣጽዋራት ሓደ ግና “ ጽባሕ ከምዚኣ ክትረኽበካ እያ” እትብል ሓረግ እያ። እዛ ኣባሃላ እዚኣ ምሽባርን ምሽቓልን ሒዛ እትመጽእ ዝለዝኾነት ነዒትንኻ ሰለምታ ብምኽላእ ድቃስ ትኸልእ ድሓርውን ዕረፍቲ ተስእን። እዚ ምስ ዝኸውን እንታይ ትገብር?

እዛ ኣባህላ እዚኣ እቶም መጽሓፍ ቅዱስ እነንብብ ንፈልጣ ኢና። ኢዛቤል ሰበይቲ ኣብ እስራኤል ዝነበረ ንጉስ ኣክኣብ ነብዪ ኤልያስ ነቶም 850 ዝኣኽሉ ነብያትን ካህናትን ጣኦት ባዓል ኣብ ርባ ቀርሜሎስ ወሲዱ ምስ ሓረዶም ንሳ ልኡኽ ሰዲዳ፡ ንኤልያስ፡ *“ጽባሕ ከምዛ ጊዜ እዚኣ* ንነፍስኻ ኸም ነፍሲ ሓደ ኻባታቶም እንተ ዘይገይረያስ፡ ኣማልኽቲ ኸምዚ ይግበሩኒ፡ ከምዚውን ይወስኹኒ፡” ዝብል መፈራርሂ መልእኽቲ ልኢኻትሉ። ንሱ ድማ ድኹም ሰብ ከማና ስለዝኾነ (ያዕቆብ 5፡17)ነፍሱ ክድሕን ኢሉ ከም ዝሃደመ ንዝክር። እቲ ዝገርም ሽዑ ክትቀትሎ እናኽኣለት “ ንጽባሕ “ ኢላ ምቚጻራ እዩ። በሉ እስኪ ሽዓ ከይትቐትሎ መን ሓዛ? ካብ ብሰይፊ ብሻቕሎት ክትቀትሎ ስለዝሓሰበት ይመስለኒ ድማ ጽባሕ ወናኒኣ መን ከምዝኾነ ስለዘይትፈልጥ ን ‘ጽባሕ‘ ቆጺራቶ። ንሳ *ቀዳማይ* ሰብ ኣምበር ኣምላኽ ብዘይምንባራ *ካልኣይ* እቲ እተምልኾ ኣምላኽ ካብ ምስሊ ምዃን ሓሊፉ ብዛዕባ ጽባሕ ይትረፍ ብዛዕባ ሎሚ ዘይፈልጥ ካብ ሰባት ንስኻ ትፈልጥ ኣምላኽ ኢኻ ክብልዎ ክብልዎ ሓሊፉ ዘስልጦ ብዘይምንባሩ ንመልከት።

የግዳስ ኣምላኽ ኣብዚ ነብዪ እዚ ዝነበሮ ዕላማ ስለዘይወድኤ ኣምላኽ እቲ ኣምላኽ ጽባሕ ንሱ እውን “ ጽባሕ “ ዝብል ቆጸራ ሂብዎ። ክልተ ቆጸራ ነይርዎ። ኤዛቤል ንጽባሕ ቆጺራቶ ኣምላኽ ከኣ ንጽባሕ ቆጺርዎ። ንሳ ንኽመውትን ክቕተልን እግዚኣብሄር ድማ ተካኢ ነብዪን ንጉስን ክቐብእን ወሲኹውን ሞት ከይርኣያ ብሰረገላ ሓዊ ንሰማይ ከግዕዞን! ኣየናይ ተፈጸመ? *ትምኒት* ኤዛቤልዶ ወይስ *ትንቢት* ኣምላኽ?

ንሳን ሰብኣያ ንጉስ ኣካኣብን ብዘሰክሕ ሞት ሓሊፎም ኤልያስ እቲ ክትመውት ኢኻ እተባህለ ሞት ከይጠዓመ ናብ ኣምላኽ ገዓዘ። ኣተሓላልፋን ኣድራሻኦምን በበይኑ። ንሳቶም ብመቕጻዕቲ ኣምላኽ ንሲኦል ንሱ ብኽብሪ ንመንግስቲ ሰማይ!

ኣምላኽና ኣምላኽ ሎሚ ጥራይ ዘይኮነስ ኣምላኽ ጽባሕ ድማ እዩ። “ጽባሕ ንባዕላ” ኢሉ ጎይታ የሱስ እንታይ ከምዝኸውን ስለዘይትፈልጥ “ጽባሕ ባዕላ ኣብ ሻቕሎት እያ ዘላ”። መጺኡ ዘሎ ተላባዒ ሕማም ፍሉይ እዩ። ብኮሮና ቫይረስ ሕማም ብእትሰትዮ ማይ ዝመጽእ እንተዝኸውን ነቲ ማይ ተፍልሖ ወይውን ኬሚካል ጌርካ ተሕውዮ። መግቢ እንተዝኸውን ትበልዖ ምግቢ ትቕይር። ኩናት እንተዝኸውን ድማ ዓዲ ትቕይር። እተተንፍሶ ኣየር ሕሙም እንተኾነኸ? ዘሎናያ ዓለም ኣብዚ ዓይነት ኩነታትን ህሞትን እያ ዘላ። ካብ ምሽቓል ሓሊፋስ ኣብ ራዕዲ እያ ኣትያ። እሞ ንሕናኸ ንሻቐልዶ? ኣይፋል ካባና ይርሓቕ ምሽቓል! ረድኤትና ካብቲ ሰማይን ምድርን ዝፈጠረ ህያው እግዚኣብሄር እዩ (መዝ.121፡2) ኣነን ንስኻትኩምን ደገ እንተረኺብና ሃየ ንምስፋሕ ወንጌል ንጠቐመሉ። ኣብ ገዛ እንተተዓጾና ምስ ቤተሰብና ንምጽላይን ቃል ኣምላኽ ንምዝታይን ንጠቐመሉ።

ሻሎም ኣለይኸም (ብእብራይስጢ שָׁלוֹם עֲלֵיכֶם ፡ ሰላም ንዓኹም ይኹን )